مولاي أحمد لوكيلي (تولد ف فاس ف 1908 - مات ف الرباط ف 25 نونبر 1988) كان موسيقار مغريبي ديال لموسيقا لأندلسية، اللي كاتسمًا تا لموسيقا د لآلة. كان لوكيلي تيتسمًا بلعميد ديال موسيقا لآلة فلمغريب, حيث كان ضابطها مزيان وواعر فيها. تولد مولاي أحمد لوكيلي ف فاس ف 1909 وكبر فيها. قيدوه دارهم فلمسيد وحفظ لقرآن وتعلم يقرا ويكتب. موراها مشا يكمل قرايتو ف جامعة لقرويين، وتما فين بدا يتولع بالأندلسي وتعلمو من بزاف د الأساتدة. لوكيلي كانو عندو نشاطات مع الوطنيين بحال علال لفاسي ومحمد بلحسن لوزاني، وداكشي دارلو مشاكيل مع لاستعمار. خرج لوكيلي من فاس ف 1937 ومشا لطنجة، وبغا ينسا لفن ومشا حل حانوت د لبيع و الشرا يعيش بيه. ولكن بزاف د الناس فطنجة عرفوه مجهد فلأندلوسي وبقاو عليه حتا قنعوه باش يرجع للفن. ف 1940، غادي يأسس لجمعة د "إخوان لفن" ف طنجة، وغايكون هو الرئيس ديالها. مورا ما مات محمد البريهي (1945) والمطيري (1946) غادي يرجع الوكيلي لفاس وغادي يأسس لجوق لأندلسي د فاس ف 1947 اللي غايكون هو الرئيس ديالو. ف 1952، ولاً هو الرئيس د لوركيسطرا د لإذاعة لوطنية ف الرباط، وبقا قابط ديك لخدمة تا مات ف 1988.